Reuters: USA vil kreve umiddelbar våpenhvile på Gazastripen
Fredag vil USA presenterte frem en resolusjon der de krever en umiddelbar våpenhvile på Gazastripen, melder nyhetsbyrået Reuters. Torsdag kveld opplyser en talsperson for USAs FN-ambassadør at forslaget skal legges frem og stemmes over fredag. – USA har jobbet intens med rådsmedlemmene de siste ukene om et forslag som utvetydig vil støtte pågående diplomatisk innsats med mål om å sikre en umiddelbar våpenhvile i Haza som en del av en gisselavtale, sier talsperson Nate Evans for den amerikanske FN-ambassadøren. – Vi har levert inn en resolusjon som nå ligger hos FNs sikkerhetsråd og som tar til orde for umiddelbar våpenhvile knyttet til løslatelse av gisler, og vi håper at medlemslandene støtter den, sa Blinken til nyhetskanalen Al Hadath tidligere torsdag. Palestinske helsemyndigheter: Nær 32.000 drept Israel har lenge varslet en bakkeoffensiv mot byen Rafah sør på Gazastripen der det nå oppholder seg rundt 1,5 millioner palestinere, det store flertallet av dem internt fordrevne som lever i provisoriske telt.  USA og en rekke andre land har ytret seg sterkt kritisk til dette. USA har likevel tidligere stemt ned en rekke forslag til våpenhvile-resolusjoner i sikkerhetsrådet.  31.988 palestinere er drept i israelske angrep på Gazastripen siden Israel erklærte krig mot Hamas etter 7. oktober-angrepet, opplyser Gazas helsedepartement. De oppdaterte tallene som ble offentliggjort torsdag, viser også at 74.188 palestinere er såret i angrepene. Tallene er ikke bekreftet av uavhengige kilder, men regnes som troverdige av både FN og andre hjelpeorganisasjoner. Aftenposten kan ikke uavhengig verifisere tallene. EU-landene ber om humanitær våpenhvile EU-landene ble torsdag enige om en felles uttalelse der de ber om en humanitær pause etterfulgt av en våpenhvile på Gazastripen. – Tydelig og enhetlig uttalelse fra EU-lederne om Midtøsten i Det europeiske råd i kveld, skriver EU-president Charles Michel på X, tidligere Twitter. – EU ber om en umiddelbar humanitær pause som fører til en bærekraftig våpenhvile, skriver han. De var på forhånd ventet å vedta uttalelsen, som går noe lengre enn uttalelsen de ble enige om i oktober, der den endelige ordlyden ble å be om «humanitære pauser» på Gazastripen. – I dag går landene mye lengre. Vi ber om en bærekraftig våpenhvile og selvsagt også om at gisler må løslates. Men nå uttrykkes en sterk bekymring for situasjonen til befolkningen i Gaza, som er uakseptabel, slo Borrell fast på vei inn til EU-toppmøtet i Brussel torsdag. Han kaller mangelen på mat og medisiner på Gazastripen for en «menneskehetens svikt». – Folk sulter. Så jeg håper toppmøtet vil sende et sterkt budskap til Israel om å oppheve blokaden og ikke hindre mat i å komme inn i Gaza, sa han. – Israel har rett til å forsvare seg, men ikke til å hevne seg, la han til.
USA vil fredag presentere en resolusjon for FN om umiddelbar våpenhvile i Gaza.  Nærmere 32.000 palestinere er drept i israelske angrep, ifølge helsemyndighetene i Gaza. EU har bedt om humanitær pause og våpenhvile på Gazastripen.